
Mellékletek: megállapodástervezet (előterjesztéshez csatolva)
E L Ő T E R J E S Z T É S

Sülysáp Város Önkormányzata Képviselő-testületének

2017. április 27-én tartandó munkaterv szerinti ülésére

8. napirendhez

Tárgy: Együttműködési megállapodás kötése a Sülysáp Bogdán Flórián Önkéntes Tűzoltó Egyesülettel
Tisztelt Képviselő-testület!
Az idei költségvetés elfogadásakor a Képviselő-testület úgy döntött, hogy – tekintettel az ellátott közfeladat jelentőségére - a Sülysáp Bogdán Flórián Önkéntes Tűzoltó Egyesületet a továbbiakban nem pályázati úton támogatja, hanem évente a költségvetésben különít el meghatározott támogatási összeget az Egyesület részére, 2017. évre 1 millió Ft-ot.
Az önkormányzati és létesítményi tűzoltóságokra, valamint a hivatásos tűzoltóság, önkormányzati tűzoltóság és önkéntes tűzoltó egyesület fenntartásához való hozzájárulásra vonatkozó szabályokról szóló 239/2011. (XI. 18.) Korm. rendelet 33-34. §-a szerint a tűzoltási és műszaki mentési feladatok ellátásában közreműködő önkéntes tűzoltó egyesület fenntartásához történő hozzájárulást a támogatást biztosító települési önkormányzat képviselő-testülete és az önkéntes tűzoltó egyesület között létrejött megállapodás rögzíti. A települési önkormányzat hozzájárulásának mértékét az önkéntes tűzoltó egyesület vállalt feladatainak alapszintű ellátásához szükséges személyi és tárgyi feltételek alapján kell megállapítani.

A települési önkormányzatok pénzügyi hozzájárulása mellett támogatásként figyelembe vehető a laktanya biztosítása, építése, felújítása, üzemeltetésének átvállalása, a szakmai tevékenységet segítő tárgyi eszközök, készletek beszerzése, vagy használatra történő átadása, melyet a települési önkormányzatok és a hivatásos tűzoltóságok, az önkormányzati tűzoltóságok, valamint az önkéntes tűzoltó egyesületek között létrejött megállapodásokban szerepeltetni szükséges.

A szerződéstervezet ez előterjesztés mellékletét képezi, kérem annak szíves megtárgyalását és elfogadását.
…/2017. (IV. 27.) ÖKT határozati javaslat

Sülysáp Város Önkormányzatának Képviselő-testülete 
1./ a Magyarország helyi önkormányzatairól szóló 2011. évi CLXXXIX. törvény 13. § (1) 12. pontja alapján Sülysáp város tűzvédelmi, tűzbiztonsági szintjének emelése, fejlesztése, a lakosság biztonságérzetének növelése érdekében együttműködési megállapodást köt a Sülysáp Bogdán Flórián Önkéntes Tűzoltó Egyesülettel (székhelye: 2241 Sülysáp, Szent István tér 1.; bírósági nyilvántartási száma: 13-02-0003218; képviseli: Mészáros Sándor elnök);
2./ 2017. évre 1.000.000 Ft összegű költségvetési támogatást biztosít az Egyesület részére;
3./ felkéri és felhatalmazza a polgármestert a szükséges intézkedések megtételére, az előterjesztett együttműködési megállapodás aláírására.

Határidő: azonnal 
Felelős: polgármester
Sülysáp, 2017. április 20.

Horinka László s.k. 


polgármester
MELLÉKLET

EGYÜTTMŰKÖDÉSI MEGÁLLAPODÁS
amely létrejött egyrészről Sülysáp Város Önkormányzata
Székhelye: 
2241 Sülysáp, Szent István tér 1.

Nyilvántartási törzsszáma: 
730662

Adóigazgatási azonosító száma: 
15730662-2-13

KSH statisztikai számjele: 
15730662-8411-321-13

Képviseli: 
Horinka László polgármester
a továbbiakban: Önkormányzat
másrészről a Sülysáp Bogdán Flórián Önkéntes Tűzoltó Egyesület
Székhelye: 
2241 Sülysáp, Szent István tér 1.

Bírósági nyilvántartási száma: 
13-02-0003218
Adóigazgatási azonosító száma: 
18699423-1-13
KSH statisztikai számjele: 
18699423-9499-529-13
Bankszámlaszáma:
…
Képviseli: 
Mészáros Sándor elnök
a továbbiakban: Egyesület
(a továbbiakban együttesen: Felek) között alulírott napon és helyen, a következő feltételekkel:
1. A Magyarország helyi önkormányzatairól szóló 2011. évi CLXXXIX. törvény 13. § (1) 12. pontja alapján a helyi önkormányzatok által ellátandó helyi közügyek, valamint helyben biztosítható közfeladatok körébe tartozik a katasztrófavédelem, melynek Sülysáp város közigazgatási területén történő hatékonyabb ellátása érdekében Felek – a tűz elleni védekezésről, a műszaki mentésről és a tűzoltóságról szóló 1996. évi XXXI. törvény, az önkormányzati és létesítményi tűzoltóságokra, valamint a hivatásos tűzoltóság, Önkormányzati tűzoltóság és önkéntes tűzoltó egyesület fenntartásához való hozzájárulásra vonatkozó szabályokról szóló 239/2011. (XI. 18.) Korm. rendelet, valamint az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény előírásainak figyelembe vételével – együttműködési megállapodást kötnek.

2. Jelen együttműködési megállapodás közvetlen célja az Önkormányzat és az Egyesület tevékenységének összehangolása Sülysáp város tűzvédelmi, tűzbiztonsági szintjének emelése, fejlesztése, a lakosság biztonságérzetének növelése érdekében, melyért Felek a törvényesség és az önállóság elve alapján, egymás kölcsönös elismerésével és tiszteletben tartásával működnek együtt.
3. Az Egyesület nyilatkozik, hogy a tevékenysége végzéséhez szükséges felszereléssel, engedélyekkel és szabályzatokkal rendelkezik.

4. Az együttműködés keretében az Egyesület vállalja:
4.1. Az Alapszabályában foglaltaknak megfelelően közreműködik a tűzoltóság tűzoltási és műszaki mentési feladatainak ellátásában, melynek érdekében haladéktalanul a Sülysáp város közigazgatási területén (tevékenységi terület) bekövetkezett káresemény helyszínére vonul, majd a hatályos rendelkezések és szakmai szabályok figyelembevételével megkezdi a beavatkozást.
4.2. A tűzoltóság helyszínre érkezéséig minden tőle elvárhatót megtesz a tűz továbbterjedésének megakadályozására, a tűz oltására, a sérült vagy egyébként veszélyben lévő személyek részére történő segítségnyújtásra, a balesetek megelőzésére.
4.3. Közreműködik a tűzvizsgálatot biztosító cselekmények ellátásában.
4.4. A tűzoltás vezetőjének intézkedésének megfelelően, a tűz eloltása után a kárterület felügyeletét biztosítja.
4.5. Az Önkormányzat felkérésre – a helyszín biztosítására vagy bemutató céljából – részt vesz a városi rendezvényeken.
4.6. Kiemelt figyelmet fordít a tanuló ifjúság tűzvédelmi, katasztrófavédelmi nevelésére, versenyekre, vetélkedőkre való felkészítésre, segíti a helyi köznevelési intézmények ezirányú feladatait.
4.7. Feladatait, tevékenységét a hatályos jogszabályok és szakmai szabályzók, valamint az illetékes katasztrófavédelmi igazgatóság iránymutatása szerint végzi.

4.8. Tevékenységéről évente beszámol az Önkormányzat felé, és az Önkormányzattól kapott támogatással a tárgyévet követő év január 31. napjáig elszámol.
4.9. Rendezvényein, illetve kiadványain az Önkormányzatot támogatóként feltünteti. 
5. Az együttműködés keretében az Önkormányzat vállalja:
5.1. Költségvetésében az Egyesület vállalt feladatainak alapszintű ellátásához szükséges személyi és tárgyi feltételek alapján évente meghatározott összeggel (hozzájárulás) támogatja az Egyesületet, melynek kifizetését két egyenlő részletben: tárgyév március 31-ig, illetve szeptember 30-ig átutalással biztosítja az Egyesület részére.

5.2. Az Egyesület ingyenes használatába adja a Sülysáp, Szőlő utcai tűzoltószertárt.

5.3. Segítséget nyújt az Egyesületnek az egyéb támogatási forrásokhoz való hozzájutásban.
5.4. Folyamatosan figyelemmel kíséri az Egyesület munkáját, honlapján, helyi kiadványában népszerűsíti annak tevékenységét, eredményeit.

6. Jelen együttműködési megállapodás az aláírása napjával határozatlan időre jön létre, de bármely Fél kezdeményezheti módosítását, illetőleg megszüntetését. 
7. Jelen együttműködési megállapodásban nem szabályozott kérdésekben az 1. pontban hivatkozott jogszabályok, az államháztartásról szóló törvény, illetőleg a Polgári Törvénykönyv előírásai az irányadók.

8. Felek a jelen együttműködési megállapodásban foglaltakat – elolvasás és közös értelmezés után – mint akaratukkal mindenben megegyezőt jóváhagyólag írják alá.

Sülysáp, 2017. április 

